Ritt Bjerregaard (S), 2001-05-16:
Folketinget skal i dag beslutte, om det vil udstikke retningslinjerne for fremtidens fiskeriforvaltning, eller om Tinget ønsker at se tiden an for måske senere at træffe nogle beslutninger om fiskeriforvaltningen.
Det er regeringens ønske, at Folketinget i dag giver en klar melding om grundlaget for fiskeriets udvikling fremover.
Det har i de mange forhandlinger, der ligger forud for denne debat, været mit mål, at erhvervet og Folketingets partier skulle præge udformningen af det oplæg, som regeringen har fremlagt som grundlag for denne debat.
Regeringens oplæg er i forhandlingsforløbet blevet ganske detaljeret, og det indeholder en række af de krav og hensyn, som bl.a. Folketingets partier har lagt vægt på.
Forvaltningspolitikken for fiskeriet er ikke et nyt tema.
Alle aspekter af regeringens oplæg har været drøftet de seneste 15 år, således som Danmarks Fiskeriforenings formand også har givet udtryk for.
Hvad vil regeringen så?
Ja, vi ønsker en udvikling og et fremtidsperspektiv for alle dele af fiskeriet under hensyn til den forskellighed, der er i dansk fiskeri.
Kystfiskeriet er en del af vores kulturarv, og mere vigtigt: Det er et levende og konkurrencedygtigt fiskeri.
Regeringen ønsker at fastholde kystfiskeriet og de mindre fiskerihavne i alle dele af landet.
Regeringens forslag indebærer, at erhvervsfartøjer under 15 m kan tilmelde sig en ordning med årskvoter, der giver fartøjerne mulighed for at planlægge deres fiskeri hen over året.
Årskvoten tildeles for 11 måneder, og fartøjerne får derefter lov til at deltage i det almindelige rationsfiskeri den sidste måned.
Som sagt er det hensigten med ordningen at opnå et mere stabilt fiskeri for kystfartøjerne og sikre den lokale tilknytning.
Forslaget indebærer derfor, at de fartøjer, der ønsker at tilmelde sig ordningen, driver deres fiskeri i det lokale farvand.
Lokal erhvervspolitik og adgangen til markedet for ferske fisk har særlig betydning for små havne.
Det ser ud, som om de små havne lades lidt i stikken i ministeriets støtte- og udviklingsordninger og måske også af fiskeriets egen konsulentordning.
Undersøgelsen vil være afsluttet, inden Folketinget træder sammen efter ferien.
EU har sat fuld kraft på for at udvikle mere selektive fiskerier, og Danmark er en aktiv part i forhandlingerne.
Det er regeringens opfattelse, at de selektive fiskerier skal styrkes, og regeringen vil i overensstemmelse med de principper og forslag, der er indeholdt i oplægget, påvirke EU's politik på dette område.
Europa-Kommissionens grønbog, som vi lige for et øjeblik siden hørte hr. Kristen Touborg rose,
afspejler i høj grad danske synspunkter, og det giver os et godt udgangspunkt for arbejdet.
Oplægget sigter på generelt at skabe et mere selektivt og et mere skånsomt fiskeri ikke kun ved generelle forøgelser af maskemål, men også ved at fremme udvikling af nye fangstredskaber og fangstmetoder.
Øget selektion og bedre fangstmetoder skal dels begrænse bifangster af undermålsfisk og undermålsjomfruhummere, dels sikre, at de økonomisk vigtige blandede fiskerier kan fortsætte på et bæredygtigt grundlag.
Regeringen ønsker at målrette fiskeriforskningen til fremme af målene om et mere selektivt fiskeri og tillige for en mere målrettet vurdering af naturbeskyttelseshensyn i de marine havområder.
Jeg har fået mange reaktioner fra offentligheden, som ikke forstår, at fiskerne smider god spisefisk over bord.
En væsentlig del af dette discardproblem må løses i EU.
Det er imidlertid vores eget ansvar at sikre, at de fisk, der kan landes lovligt, ikke blot smides over bord, fordi de ikke giver den højest mulige pris.
Jeg håber, erhvervet vil støtte mig i, at det vil være fornuftigt at stoppe dette spild, og jeg vil snarest tage initiativ til et forbud her.
I det pelagiske fiskeri efter sild og makrel foreslår
regeringen en dansk model for overdragelige kvoteandele for en tidsbegrænset periode på 5 år med en betinget 3-års-forlængelse.
Regeringen vil med denne del af oplægget sikre, at silden fiskes med et mindre antal mere specialiserede fartøjer, der i særlig grad er egnet til at drive dette fiskeri med høj kvalitet og høj konsumudnyttelse.
Den kvote, som en del af fartøjerne i perioden får adgang til at disponere over, vil blive reduceret i det omfang, silden er anvendt til industriformål.
Regeringen vil ved frasalg af større mængder sild fra fartøjer, f.eks. industrifartøjer, der ønsker af afstå fra sildefiskeri, lægge vægt på, at disse fartøjer udgår af fiskeriet.
Den nærmere gennemførelse og retningslinjerne vil selvsagt blive drøftet med erhvervet.
Når fartøjerne ophugges eller sælges ud af landet, kan fartøjskapaciteten genanvendes til fornyelse af f.eks. industriflåden, der i dag er teknisk og økonomisk forældet.
Især industrifartøjerne lever ikke op til nutidens krav om sikkerhed og heller ikke til kravene om arbejdsmiljø.
Skal de krav opfyldes i forbindelse med en fornyelse af flåden, så vil det betyde store merinvesteringer, fordi nye fartøjer som følge af søsikkerhedshensyn vil få en betydelig reduceret lastekapacitet.
Såfremt den stabile udvikling i priserne for fiskemel og -olie fortsætter, vil dette sammen med industrifartøjernes mulighed for at frasælge sild og regeringens oplæg til en nybygningsstøtte, hvor der tages mere tonnage ud af fiskeriet, end der sættes ind, kunne bidrage til at igangsætte denne fornyelse, der er så hårdt brug for. EU-støtteordningerne for fiskeriet skal bruges mere aktivt for at fremme fornyelsen og reducere fangstkapaciteten. Regeringen foreslår som nævnt, at der inden for FIUF gennemføres en nybygningsstøtte for fiskerfartøjer, hvor støtten gives til den fisker, der tager mere kapacitet ud af flåden, end han sætter ind.
For så vidt angår FIUF-bevillingens størrelse i år og til næste år, er det regeringens opfattelse, at der ved en omdisponering vil være tilstrækkelige midler til nybygningsordningen.
I år resterer således 40 mio. kr.
udisponerede midler
Jeg kan i øvrigt oplyse, at der er opnået enighed med erhvervet om bevillingsfordelingen for resten af 2001.
Det er jo nemlig sådan, at på trods af, at der de seneste 5 år er givet offentlig støtte på 280 mio. kr. til ophugning af vores flåde, så er den stadig for stor.
Og på trods af, at det offentlige i perioden har støttet nybygning og modernisering af fiskerfartøjer med 250 mio. kr., så er flåden stadig alt for gammel, og hvad værre er, den er stadig højt belånt. De tidligere kapacitetsregler - vi fik som bekendt nye regler pr. 1. marts 2001 - har bl.a. været medvirkende til, at næsten 90 pct. af støtten er brugt til investeringer på den eksisterende gamle flåde i stedet for på nybygninger.
Det må der laves om på.
Erhvervets indsats for at skabe tilgang til fiskeruddannelserne og generationsskifteselskabernes arbejde for at fremme nye fiskeres investeringer nytter jo ikke meget, hvis ikke vi udnytter fiskeriets opgang til at tjene penge, investere og trække unge fiskere ind som ejere af fiskeriet.
Ser vi på de seneste 5 år, så har der i perioder været godt fiskeri og gode priser i alle vore hovedfiskerier: i de demersale fiskerier, i industrifiskeriet og i det pelagiske fiskeri, som det er tilfældet i dag.
Regeringen ønsker, at disse gode perioder i højere grad kan omsættes i konsolidering og fornyelse i hele sektoren.
Det er derfor nødvendigt at tage beslutningen nu.
Det er ikke kun flåden, der er blevet ældre, det er ejerne af fartøjerne også. Begrebet generationskløften får et helt andet indhold her, hvor der er en risiko for, at de ældre fiskere trækker sig ud af fiskeriet, før det bliver muligt at få tilstrækkelig mange unge ind i fiskeriet.
Fiskeri er også en tradition, og sikrer vi ikke et glidende generationsskifte, ja, så kan Danmark tabe store dele af sin status som førende fiskerination.
Regeringen har derfor også gennemført en styrkelse af låneordningen for yngre fiskere.
Efter regeringens opfattelse er det afgørende, at fiskerierhvervet får muligheden for at se fremad.
Fiskeriets natur er, at indtjening og fangstmuligheder svinger stærkt fra år til år.
De danske reguleringer bør sikre, at der i de gode år bliver mulighed for at investere i en tilpasning og i en fornyelse af flåden.
Med disse bemærkninger ser jeg frem til en god debat om disse spørgsmål her i dag.